
Ny. A. Bergyajev és V. V. Rozanov Dosztojevszkij nyomában. „A nagy inkvizítor” című poéma megközelítései.

Kulcsszavak: filozófiai-kritikai esszé; jó és rossz; orosz ezüstkor; szabadságértelmezés; vallásbölcselet és irodalom
Dolgozatomban arra a kérdésre keresem a választ, hogy Nyikolaj Alekszandrovics Bergyajev és Vaszilij Vasziljevics Rozanov vallásbölcselők alkotásainak milyen módon vált forrásává Fjodor Mihajlovics Dosztojevszkij A Karamazov testvérek című utolsó alkotásának „A nagy inkvizítor” című fejezete. A bevezető fejezetben általánosan közelítettem meg a 19. század végi – 20. századeleji filozófia kapcsolatát a 19. századi klasszikus orosz irodalmi örökséggel, majd a perspektívát folyamatosan a poéma és a két gondolkodó műveinek találkozási pontjaira szűkítettem. A megközelítésem filozófiai irányultságú, amely ugyan érint irodalomtudományi kérdéseket, azonban elsősorban nem arra koncentrálok, hogy a Dosztojevszkij-művek esztétikai-poétikai szempontból hogyan vannak jelen a bölcselők esszéiben, hanem egyes gondolati tartalmak továbbélését vizsgálom.
Azért fókuszáltam „A nagy inkvizítor” regényfejezetnek Bergyajev és Rozanov alkotásaihoz fűződő viszonyára, mert mindkét gondolkodó monografikus terjedelmű esszét, önálló filozófiai alkotást hozott létre a poéma olvasata nyomán. Bergyajev Dosztojevszkij világszemlélete, valamint Rozanov Dosztojevszkij – A Nagy Inkvizítor Legendája című művei filozófiai-kritikai esszék, amelyekben a szerzők a Dosztojevszkij-szövegben jelenlévő metafizikai kérdéseket tárgyalják. Bergyajev az emberi szabadság összetett jelentésének magyarázatára törekszik, míg Rozanov a szabadságot a természetes emberi élet oldaláról közelíti meg. Bergyajev a kereszténység metafizikai szintjének, a hit univerzális jellegének a feltárását tűzi ki célul, Rozanov viszont elsősorban a történeti egyházak társadalomban betöltött szerepéről gondolkodik.
A vallásbölcselők a szabadság értelmezésével összefüggően a jó és a rossz fogalmak magyarázatára is kísérletet tesznek: Bergyajev a szabadság két formáját a libertas minort és a libertas maiort határozza meg, míg Rozanov a jó és a rossz közötti helyes különbségtételben fedezi fel az emberi szabadság kiteljesedését.



